Dómsmálaráðherra segir að settar verði reglur um flugferðir ráðamanna með þyrlum Landhelgisgæslunnar og séð til þess að þær verði ekki notaðar í einkaerindum. Ríkisendurskoðun gerði alvarlegar athugasemdir við að fyrrverandi dómsmálaráðherra hafi fengið far með þyrlu gæslunnar til að fara á fund í Reykjavík, þegar hún var í fríi úti á landi.
Ráðamenn voru farþegar í 10 þyrluferðum Gæslunnar á árunum 2018 til 2020. Ríkisendurskoðun gerir alvarlegar athugasemdir við þetta og leggur til að ferðir ráðamanna í einkaerindum verði alfarið bannaðar. Það var harðlega gagnrýnt þegar Áslaug Arna Sigurbjörnsdóttir, þáverandi dómsmálaráðherra, fékk far með þyrlunni til og frá Reynisfjöru sumarið 2020, en ráðherrann var staddur í Reynisfjöru í einkaerindum. Jón Gunnarsson dómsmálaráðherra segir að dreginn verði lærdómur af þessu.
Um þetta munum við setja reglur, ákveðnar reglur, sem við munum fara eftir, og lærum af slíku.
Ríkisendurskoðun gerir einnig athugasemdir við að Landhelgisgæslan kaupi eldsneyti á varðskip sín í Færeyjum, til að komast hjá því að greiða virðisaukaskatt á Íslandi.
Þeir gerðu þetta til að spara sér rekstrarkostnað og Ríkisendurskoðun gagnrýnir það og ég geri ráð fyrir að það verði tekið tillit til þess. Við höfum ekki sest niður, ég og forstjóri Gæslunnar, til þess að fara yfir þessa skýrslu samanm, en í henni eru góðar ábendingar sem við munum taka til greina. -Að Landhelgisgæslan eigi frekar að taka olíu á Íslandi og borga virðisaukaskatt af henni hér? Já það er meðal annars það sem er bent á.

Dómsmálaráðherra segir að ráðamönnum verði bannað að ferðast með þyrlum Landhelgisgæslunnar í einkaerindum.